
RASEINIŲ RAJONO KULTŪROS CENTRO
 ATSPARUMO KORUPCIJAI POLITIKA


I SKYRIUS
BENDROSIOS NUOSTATOS
 
1. Atsparumo korupcijai politika (toliau – Politika) yra Raseinių rajono kultūros centro (toliau – Kultūros centras) organizacinės kultūros ir darbuotojų elgesio normų formavimo dalis. Politikos nuostatos taikomos visiems Kultūros centro darbuotojams, įskaitant praktiką ir stažuotę atliekančius asmenis, savanorius (toliau – darbuotojai), taip pat asmenims, kitais teisiniais pagrindais atstovaujantiems Kultūros centrui, įskaitant pasitelktus konsultantus, tarpininkus ir kitus asmenis, veikiančius Kultūros centro vardu, nepriklausomai nuo jų santykio su Kultūros centru formos bei atlygintinumo. 
2. Kultūros centro santykiai su suinteresuotomis šalimis yra grindžiami Politikoje įtvirtintais principais ir nuostatomis. Politikos nuostatomis skatinamos vadovautis Kultūros centro suinteresuotos šalys. 
3. Politikos tikslas yra užtikrinti, kad Kultūros centro vykdoma veikla ir elgsena atitiktų visuomenėje priimtinus aukščiausius patikimumo, sąžiningumo, atsparumo korupcijai ir verslo etikos standartus, taip pat užtikrinti sąžiningą ir teisingą elgesį santykiuose su suinteresuotomis šalimis bei objektyvių ir nešališkų sprendimų priėmimą, korupcijai ir nepriimtinam elgesiui nepalankios aplinkos formavimą Kultūros centre. 
4. Politikoje nustatomi: pagrindiniai korupcijai atsparios aplinkos kūrimo ir korupcijos principai:
4.1. prevencijos principai; 
4.2. korupcijai atsparios aplinkos kūrimo priemonių sistema; 
4.3. atsakomybės kuriant atsparią korupcijai aplinką. 
5. Antikorupciniai tikslai, uždaviniai, jų siekiami rodikliai ir priemonės šiems rodikliams pasiekti nustatomi trims metams direktoriaus tvirtinamame korupcijos prevencijos veiksmų plane.

II SKYRIUS
NORMINĖS NUORODOS

Politika parengta vadovaujantis: 
  Lietuvos Respublikos korupcijos prevencijos įstatymas (galiojanti suvestinė redakcija); 
  Lietuvos Respublikos vidaus kontrolės ir vidaus audito įstatymas (galiojanti suvestinė redakcija); 
  Lietuvos Respublikos viešųjų ir privačių interesų derinimo įstatymas (galiojanti suvestinė redakcija); 
  Lietuvos Respublikos pranešėjų apsaugos įstatymas (galiojanti suvestinė redakcija); 
  Lietuvos Respublikos lobistinės veiklos įstatymas (galiojanti suvestinė redakcija); 
  Lietuvos Respublikos Seimo 2022 m. birželio 28 d. nutarimas Nr. XIV-1178 „Dėl 2022–2033 metų nacionalinės darbotvarkės korupcijos prevencijos klausimais patvirtinimo“ (su vėlesniais pakeitimais); 
  Lietuvos Respublikos Vyriausybės 2021 m. gruodžio 29 d. nutarimas Nr. 1155 „Dėl už korupcijai atsparios aplinkos kūrimą atsakingų subjektų pavyzdinių nuostatų ir pareigybės aprašymo patvirtinimo“ (su vėlesniais pakeitimais); 
  Lietuvos Respublikos Vyriausybės 2014 m. kovo 12 d. nutarimas Nr. 243 „Dėl teisės aktų projektų antikorupcinio vertinimo taisyklių patvirtinimo“ (su vėlesniais pakeitimais); 
  Lietuvos Respublikos Vyriausybės 2018 m. lapkričio 14 d. nutarimas Nr. 1133 „Dėl Lietuvos Respublikos pranešėjų apsaugos įstatymo įgyvendinimo“ (su vėlesniais pakeitimais); 
  Bendrųjų reikalavimų valstybės ir savivaldybių institucijų ir įstaigų interneto svetainėms ir mobiliosioms programoms aprašas, patvirtintas Lietuvos Respublikos Vyriausybės 2003 m. balandžio 18 d. nutarimu Nr. 480 (galiojanti suvestinė redakcija); 
  Lietuvos Respublikos finansų ministro 2020 m. birželio 29 d. įsakymas Nr. 1K-195 „Dėl vidaus kontrolės įgyvendinimo viešajame juridiniame asmenyje“ (su vėlesniais pakeitimais); 
  Korupcijos pasireiškimo tikimybės nustatymo ir jo atlikimo tvarkos rekomendacijos, patvirtintos Lietuvos Respublikos specialiųjų tyrimų tarnybos direktoriaus 2021 m. lapkričio 30 d. įsakymu Nr. 2-246 (su vėlesniais pakeitimais); 
  Korupcijos prevencijos veiksmų planų, jų projektų ir planų įgyvendinimo vertinimo tvarkos aprašas, patvirtintas Lietuvos Respublikos specialiųjų tyrimų tarnybos direktoriaus 2021 m. gruodžio 28 d. įsakymu Nr. 2-283 (su vėlesniais pakeitimais); 
  Lietuvos Respublikos specialiųjų tyrimų tarnybos direktoriaus 2021 m. lapkričio 10 d. įsakymas Nr. 2-231 „Dėl informacijos apie asmenis, siekiančius eiti arba einančius pareigas viešojo sektoriaus subjekte, Europos Sąjungos ar tarptautinėse institucijose Lietuvos Respublikos teikimu, pateikimo tvarkos aprašo ir prašymų pateikti informaciją formų tvirtinimo“ (su vėlesniais pakeitimais).

III SKYRIUS
TERMINAI IR APIBRĖŽTYS

7. Šioje Politikoje naudojamos pagrindinės sąvokos, sutrumpinimai ir apibrėžimai: 
7.1. artimi asmenys – deklaruojančio asmens sutuoktinis, sugyventinis, partneris, kai partnerystė įregistruota įstatymų nustatyta tvarka (toliau – partneris), taip pat jų ir deklaruojančio asmens tėvai (įtėviai), vaikai (įvaikiai), broliai (įbroliai), seserys (įseserės), seneliai, vaikaičiai ir jų sutuoktiniai, sugyventiniai ar partneriai; 
7.2. deklaruojantis asmuo – Kultūros centro darbuotojas, kurio pareigybė nurodyta Kultūros centro direktoriaus patvirtintame pareigybių, kurias einantys asmenys privalo deklaruoti privačius interesus, sąraše; 
7.3. korupcija – piktnaudžiavimas įgaliojimais siekiant naudos sau ar kitam asmeniui viešajame ar privačiame sektoriuje; 
7.4. suinteresuotos šalys – Lietuvos Respublikos kultūros ministerija, Kultūros centro esami ar būsimi tiekėjai ir kiti kontrahentai, privatūs ir verslo klientai, bendruomenės, Kultūros centro veiklos priežiūros institucijos, žiniasklaida, taip pat kitos įstaigos ar institucijos, su kuriomis Kultūros centras tiesiogiai ar netiesiogiai yra užmezgęs arba ketina užmegzti dalykinius santykius; 
7.5. nepotizmas – tai reiškinys, kai savo vardu, galia ar pareigomis besinaudojantys žmonės globoja ar proteguoja šeimos narius, partnerius, giminaičius; 
7.6. kronizmas – tai reiškinys, kai savo vardu, galia ar pareigomis besinaudojantys žmonės globoja ar proteguoja draugus ar bičiulius; 
7.7. korupcijos pasireiškimo tikimybės nustatymas – Lietuvos Respublikos specialiųjų tyrimų tarnybos direktoriaus 2021 m. lapkričio 30 d. įsakymu Nr. 2-246 patvirtintos „Korupcijos pasireiškimo tikimybės nustatymo ir jo atlikimo tvarkos rekomendacijos“, kuriomis vadovaujantis nustatomi korupcijos rizikos veiksniai; 
7.8. korupcijos prevencija – sisteminga veikla, kuria siekiama didinti Kultūros centro atsparumą korupcijai ir kuri apima korupcijos rizikos veiksnių nustatymą, įvertinimą, šalinimą ir (ar) mažinimą, sudarant bei įgyvendinant korupcijai atsparios aplinkos kūrimo priemonių sistemą; 
7.9. korupcijos rizika – tikimybė, kad viešojo ar privataus sektoriaus subjekto veiklos srityje gali pasireikšti korupcija; 
7.10. korupcijos rizikos valdymas – Kultūros centro vidaus kontrolės sudedamoji dalis, apimanti korupcijos rizikos veiksnių nustatymą, įvertinimą ir priemonių, kurios mažina korupcijos riziką parinkimą, jų įgyvendinimą, pasiektų rezultatų vertinimą; 
7.11. korupcinio pobūdžio nusikalstamos veikos – kyšininkavimas, prekyba poveikiu, papirkimas, piktnaudžiavimas. Nusikalstamos veikos, padaromos viešajame sektoriuje arba teikiant administracines ar viešąsias paslaugas piktnaudžiaujant įgaliojimais ir tiesiogiai ar netiesiogiai siekiant naudos sau ar kitam asmeniui: neteisėtas teisių į daiktą įregistravimas, tarnybos pareigų neatlikimas, valstybės paslapties atskleidimas, neteisėtas politinių partijų ir politinių kampanijų finansavimas, sukčiavimas, turto pasisavinimas, turto iššvaistymas, komercinės paslapties atskleidimas, nusikalstamu būdu gauto turto legalizavimas, neteisingų duomenų apie pajamas, pelną ar turtą pateikimas, kišimasis į valstybės tarnautojo ar viešojo administravimo funkcijas atliekančio asmens veiklą, tarnybos paslapties atskleidimas, dokumento suklastojimas ar disponavimas suklastotu dokumentu ir kitos nusikalstamos veikos, kuriomis siekiama kyšio, papirkimo arba nuslėpti ar užmaskuoti kyšininkavimą, prekybą poveikiu ar papirkimą; 
7.12. korupcinio pobūdžio teisės pažeidimas – administracinis nusižengimas, darbo pareigų pažeidimas ar tarnybinis nusižengimas, padaromas piktnaudžiaujant įgaliojimais ir tiesiogiai ar netiesiogiai siekiant naudos sau ar kitam asmeniui, taip pat korupcinio pobūdžio nusikalstama veika; 
7.13. privatūs interesai – privačius interesus deklaruojančio asmens (ar jam artimo asmens) suinteresuotumas asmenine turtine ar neturtine nauda, deklaruojančio asmens (ar jam artimo asmens) moralinė skola, moralinis įsipareigojimas ar kitas panašaus pobūdžio interesas deklaruojančiam asmeniui atliekant pareigas; 
7.14. interesų konfliktas – situacija, kai Kultūros centro darbuotojas, atlikdamas pareigas ar vykdydamas pavedimą, privalo priimti ar dalyvauti priimant sprendimą, ar įvykdyti pavedimą, kurie susiję ir su jo privačiais interesais; 
7.15. sprendimas – bet koks Kultūros centro darbuotojo veiksmas, kuris atliekamas vykdant savo tiesiogines pareigas (dalyvavimas darbo grupėse, komisijose, dokumentų rengimas, vizavimas, pasirašymas ir pan.); 
7.16. viešieji interesai – visuomenės suinteresuotumas, kad deklaruojantys asmenys visus sprendimus priimtų nešališkai ir teisingai. 
8. Kiti naudojami terminai ir jų apibrėžtys suprantami taip, kaip jie apibrėžti II skyriuje nurodytuose teisės aktuose ir dokumentuose. 

IV SKYRIUS
ATSPARIOS KORUPCIJAI APLINKOS KULTŪROS CENTRE KŪRIMO PRINCIPAI

9. Kultūros centre korupcijos prevencija įgyvendinama ir atspari korupcijai aplinka kuriama vadovaujantis šiais principais: 
9.1. teisėtumo. Korupcijos prevencijos ir antikorupcinės aplinkos kūrimo priemonės įgyvendinamos laikantis Lietuvos Respublikos Konstitucijos, įstatymų ir kitų teisės aktų reikalavimų ir užtikrinant asmens teisių ir laisvių apsaugą; 
9.2. nulinės tolerancijos korupcijai. Kultūros centre netoleruojamos jokios korupcijos formos ar korupcinio pobūdžio veikos, tarp jų, bet neapsiribojant, tokios korupcijos formos kaip kyšininkavimas, papirkinėjimas, prekyba poveikiu ar kitos veikos, kai tokių veikų padarymu siekiama ar reikalaujama kyšio, papirkimo, prekybos poveikiu, nuslėpti korupcinio pobūdžio veikas. Visi darbuotojai įsipareigoja vengti bet kokių korupcinio pobūdžio teisės pažeidimų, o jiems patikėtas funkcijas vykdyti sąžiningai ir skaidriai bei turi užtikrinti, kad savo veiksmais ar neveikimu jie nesudarytų sąlygų korupcinio pobūdžio veikoms. Priimdami bet kokius sprendimus darbuotojai privalo užtikrinti, kad būtų užkertamas kelias interesų konfliktams, nepotizmui, kronizmui ir pan. darbuotojai privalo jiems Kultūros centro suteiktas teises, pareigas ir įgaliojimus naudoti tik Kultūros centro interesams užtikrinti, neviršijant suteiktų įgaliojimų. Taip pat darbo priemones, finansinius, materialinius išteklius, vidinę ir konfidencialią informaciją naudoti tik tiesioginėms pareigoms atlikti, išskyrus atvejus, kai kitoks naudojimas yra numatytas vidaus teisės aktuose. Kiekvienas darbuotojas, padaręs korupcinio pobūdžio teisės pažeidimą ar korupcinio pobūdžio nusikalstamą veiką, atsako teisės aktų nustatyta tvarka ir jei padarytas pažeidimas turi neteisėtos veikos požymių, apie tai visada pranešama kompetentingoms institucijoms; 
9.3. visuotino privalomumo. Korupcijos prevencijos subjektai yra visi darbuotojai. Visi darbuotojai įsipareigoja laikytis šioje Politikoje nustatytų principų ir elgtis taip, kad elgesys atitiktų visuomenėje priimtinus aukščiausius patikimumo, sąžiningumo bei atsparumo korupcijai standartus; 
9.4. nuolatinumo. Vykdomas nuolatinis atsparios korupcijai aplinkos kūrimas ir palaikymas. Korupcijai atsparios aplinkos kūrimo priemonių veiksmingumas užtikrinamas tikrinant ir peržiūrint korupcijai atsparios aplinkos kūrimo priemonių įgyvendinimo rezultatus bei stebima, ar šios priemonės yra efektyvios valdyti kylančias korupcijos pasireiškimo rizikas; 
9.5. proporcingos korupcijos prevencijos veiklos. Kultūros centre korupcijos prevencijos veikla skirta mažinti korupcijos rizikas ir vykdoma atsižvelgiant į Kultūros centro administracinius pajėgumus, o priemonės taikomos tik tos, kurios būtinos korupcijai atspariai aplinkai sukurti, siekiant kuo mažesnės administracinės naštos; 
9.6. veiklos viešumo. Kultūros centro interneto svetainėje viešai skelbiama visa informacija, nurodyta Lietuvos Respublikos Vyriausybės tvirtinamame Valstybės valdomų įmonių veiklos skaidrumo užtikrinimo gairių apraše, garantuojant konfidencialios informacijos apsaugą. Kultūros centro vykdoma korupcijos prevencijos veikla yra vieša ir suprantama, atvira visuomenei; 
9.7. darbuotojų įsitraukimo ir įtraukimo. Į atsparios korupcijai aplinkos Kultūros centre kūrimo ir gerinimo veikas įtraukiami visi darbuotojai juos informuojant apie Kultūros centre įgyvendinamas korupcijos prevencijos veiklas, skatinant juos prisidėti prie korupcijai atsparios aplinkos kūrimo ir įtraukiant juos į numatytų prevencinių priemonių įgyvendinimą; 
9.8. vadovų lyderystės. Kultūros centre vadovaujančias pareigas užimantys darbuotojai savo elgesiu turi rodyti tinkamą pavyzdį, visur ir visada rūpintis darbuotojais, veikti Kultūros centro interesais ir užtikrinti, kad jų atsakomybei priskirtose veiklos srityse veikla būtų vykdoma tinkamai įgyvendinant Atsparumo korupcijai politikos nuostatas, taip pat užtikrinti skaidrią Kultūros centro veiklą bei ekonomiškai pagrįstus ir racionalius sprendimus; 
9.9. politinio neutralumo. Kultūros centras netoleruoja bet kokių prekybos poveikiu apraiškų, tarp jų ir neteisėto lobizmo. Kultūros centras tiek tiesiogiai, tiek ir netiesiogiai neremia ir (ar) nefinansuoja ir negauna jokios paramos iš politinių partijų ar politinių judėjimų, organizacijų ar kitaip politikoje dalyvaujančių asmenų; 
9.10. asmens teisių apsaugos. Kultūros centre korupcijos prevencijos veikla vykdoma apsaugant asmenų teises ir teisėtus interesus, vadovaujantis asmens duomenų teisinės apsaugos reikalavimais. 

V SKYRIUS
KORUPCIJAI ATSPARIOS APLINKOS KŪRIMO PRIEMONIŲ SISTEMA

10. Atsparios korupcijai aplinkos kūrimo Kultūros centre priemonių sistemą sudaro: 
10.1. korupcijos prevencijos priemonės;
10.2. darbuotojų antikorupcinio sąmoningumo didinimo, personalo patikimumo užtikrinimo priemonės. 
11. Kuriant skaidrią ir korupcijai atsparią aplinką Kultūros centre taikomos šios korupcijos prevencijos priemonės: 
11.1. įgyvendinamas Kultūros centre direktoriaus patvirtintas Korupcijos prevencijos veiksmų planas, atliekama Veiksmų plano įgyvendinimo stebėsena; 
11.2. patvirtintas Antikorupcinio elgesio kodeksas;
11.2. veikia vidinis informacijos apie pažeidimus teikimo kanalas; 
11.3. atliekamas korupcijos pasireiškimo tikimybės nustatymas; 
11.4. vykdomas korupcijos rizikos vertinimas ir valdymas; 
11.5. atliekamas korupcijos rizikos valdymo vertinimas; 
11.6. nustatyta dovanų priėmimo, teikimo ir elgesio su jomis tvarka; 
11.7. sudaromas pareigybių, kurias einantys asmenys privalo deklaruoti privačius interesus, sąrašas ir vykdoma interesų konfliktų prevencija bei valdymas, darbuotojų nusišalinimų administravimas, rekomendacijų dėl nusišalinimų, nušalinimų teikimas bei viešųjų ir privačių interesų deklaravimo kontrolė, siekiant išvengti interesų konfliktų, neigiamos įtakos nešališkam ir objektyviam funkcijų vykdymui; 
11.8. vykdomas korupcijos prevencijos ir kitos Kultūros centro veiklos viešinimas;
11.9. įdiegti vidiniai informacijos apie pažeidimus teikimo kanalai ir užtikrinamas jų funkcionavimas. 
12. Kuriant skaidrią ir korupcijai atsparią aplinką Kultūros centre taikomos šios darbuotojų antikorupcinio sąmoningumo didinimo priemonės: 
12.1. diegiami antikorupcinio elgesio standartai vykdant darbuotojų mokymus / pristatymus jiems;
12.2. rengiamos ir darbuotojams pristatomos atmintinės ar kita vaizdinė medžiaga atsparumo korupcijai temomis; 
12.3. sudaromos galimybės darbuotojams įsitraukti į Kultūros centro atsparios korupcijai aplinkos kūrimą.
13. Kuriant skaidrią ir korupcijai atsparią aplinką Kultūros centre taikomos šios personalo patikimumo užtikrinimo priemonės: 
13.1. Kultūros centro direktoriaus įsakymu tvirtinamas sąrašas pareigybių, į kurias pretenduojančių asmenų atžvilgiu yra kreipiamasi į Lietuvos Respublikos specialiųjų tyrimų tarnybą dėl informacijos gavimo pagal Lietuvos Respublikos korupcijos prevencijos įstatymą. 

VI SKYRIUS
ATSAKOMYBĖS

14. Atsparumo korupcijai politiką Kultūros centre formuoja Kultūros centro direktorius, kuris užtikrina, kad Atsparumo korupcijai politika derėtų su Kultūros centro strategija. 
15. Kultūros centro direktoriaus pavaduotojas užtikrina, kad būtų sukurta ir palaikoma, įgyvendinama, prižiūrima ir analizuojama atsparios korupcijai aplinkos sistema Kultūros centre, skirta mažinti korupcijos rizikoms, naudojant adekvačius ir tinkamus išteklius.
16. Kultūros centro direktoriaus paskirtas darbuotojas atsako už korupcijai atsparios aplinkos kūrimo ir vidinio kanalo administravimą.
17. Visi darbuotojai, suprasdami savo svarų vaidmenį atsparios korupcijai aplinkos kūrime, įsipareigoja savo asmeniniu pavyzdžiu ir kasdieniais darbais formuoti skaidrią ir atsparią korupcijai aplinką Kultūros centre. Taip pat korupcijai atsparios aplinkos kūrimo priemones darbuotojai įgyvendina pagal kompetenciją sąžiningai ir skaidriai vykdydami jiems priskirtas funkcijas ir korupcijai atsparios aplinkos kūrimo veiksmų plano įgyvendinimo priemonių plane jiems priskirtas priemones. Darbuotojai skatinami teikti pasiūlymus dėl atsparios korupcijos aplinkos kūrimo ir tobulinimo Kultūros centre. Taip pat susidūrę su korupcijos apraiškomis savo veikloje ar kai sužino, ar įtaria apie ketinamą padaryti ar padarytą korupcinio pobūdžio veiką, viešųjų ir privačių interesų derinimo ar nustatytų elgesio principų pažeidimą, skatinami nedelsiant apie tai pranešti vidiniu informacijos apie pažeidimus teikimo kanalu Kultūros centre atsakingam asmeniui pasitikėjimo telefonu +370 652 61628, elektroniniu paštu praneskrrkc@gmail.com, ar palikti anoniminį pranešimą apie pažeidimą Kultūros centro „Pranešimų“ anoniminėje dėžutėje.
18. Fiziniai ir juridiniai asmenys apie galimus pažeidimus arba galimai neteisėtus Kultūros centro darbuotojų veiksmus, įskaitant apie galimus Kultūros centre vykdomų viešųjų pirkimų pažeidimus gali oficialiai pateikti pasirašytą skundą ar pranešimą Kultūros centrui, adresu Kalnų g. 7, Raseiniai, atsiunčiant bendruoju elektroniniu paštu info@raseiniukulturoscentras.lt (atsakymas apie atliktus veiksmus ir priimtus sprendimus pareiškėjui teikiamas teisės aktų nustatyta tvarka ir terminais). 
19. Anonimiškai fiziniai ir juridiniai asmenys gali pranešti apie galimus pažeidimus arba galimai neteisėtus Kultūros centro darbuotojų veiksmus, įskaitant apie galimus Kultūros centre vykdomų viešųjų pirkimų pažeidimus pasitikėjimo telefonu +370 652 61628, paliekant anoniminį pranešimą apie pažeidimą Kultūros centro „Pranešimų“ anoniminėje dėžutėje, elektroniniu paštu praneskrrkc@gmail.com (informacija apie atlikus veiksmus bei priimtus sprendimus dėl anoniminės informacijos nėra teikiama). 
20. Visiems pranešantiems asmenims Kultūros centras aiškiai ir nedviprasmiškai suteikia visiško konfidencialumo, duomenų apsaugos, neatskleidimo bei susidorojimo netaikymo garantiją. 
21. Esant nusikalstamos veikos ar kitų teisės aktų pažeidimų požymiams, Kultūros centras praneša kompetentingoms teisėsaugos ar kitoms institucijoms. 
22. Kultūros centro vadovai savo elgesiu turi rodyti tinkamą pavyzdį ir formuoti šioje Politikoje ir Antikorupcinio elgesio kodekse numatytus elgesio standartus bei užtikrinti, kad jų atsakomybei priskirtose veiklos srityse veikla būtų vykdoma vadovaujantis šios Politikos nuostatomis, skaidriai ir sąžiningai. Taip pat yra atsakingi už tai, kad su Politika būtų tinkamai supažindinti jų tiesiogiai pavaldūs darbuotojai, bei privalo sudaryti galimybes pavaldiems darbuotojams dalyvauti antikorupcinio sąmoningumo didinimo veiklose. Vadovo pareiga - kasdienis skaidrios ir korupcijai atsparios aplinkos kūrimas. 
23. Už antikorupcinio švietimo veiklų rengimą ar inicijavimą Kultūros centre paskirtas darbuotojas, jam pavesta atlikti KPĮ įtvirtintas funkcijas. Jis rengia ir teikia pasiūlymus Kultūros centro direktoriui dėl atsparios korupcijai aplinkos kūrimo ir korupcijos prevencijos priemonių bei jų organizavimo. 
24. Kultūros centro direktoriaus paskirtas darbuotojas atsakingas už korupcijos rizikos valdymo vertinimo atlikimą, Lietuvos Respublikos korupcijos prevencijos įstatyme numatyta tvarka. 

VII SKYRIUS 
KORUPCIJOS RIZIKOS VEIKSNIŲ ANALIZĖ

25. Atsižvelgiant į Kultūros centro veiklą, galima korupcijos pasireiškimo rizika šiose srityse: 
25.1. Vidaus kontrolės procesų veiklose: 
25.1.1. dalyvavimas kuriant ir tobulinant valdymo ir kontrolės sistemą; 
25.1.2. pirkimų priežiūra; 
25.1.3. pažeidimų valdymas; 
25.1.4. informavimas ir valdymas;
25.1.5. kvalifikacijos tobulinimas. 
25.2. Kultūros centro veiklos palaikymo procesuose: 
25.2.1. turto ir lėšų jam išlaikyti naudojimo priežiūra ir kontrolė (infrastuktūros ir darbo priemonių valdymas); 
25.2.2. personalo formavimas, valdymas ir administravimas (žmogiškųjų išteklių valdymas); 
25.2.3. viešųjų pirkimų organizavimas (infrastuktūros ir darbo priemonių valdymas); 
25.2.4. teisės aktų rengimas ir derinimas pagal kompetenciją (valdymo politikos formavimas ir įgyvendinimas); 
25.2.5. atstovavimas teismuose ir kitose ginčų nagrinėjimo institucijose (valdymo politikos formavimas ir įgyvendinimas). 
26. Korupcijos rizikos nustatymas ir analizė atliekami periodiškai (kas 2–3 metus), atsižvelgiant į vieną ar kelis tuo metu skaidrumo prasme aktualius procesus arba tik tam tikrose srityse (viešieji pirkimai, personalas ir pan.), o ne į visą iš esmės Kultūros centro veiklą. Tokiu būdu yra kontroliuojami rizikingi veiksniai, galintys turėti įtakos Kultūros centro veiklai, susijusiai su jos įvaizdžiu bei pasitikėjimu ja, o pagal gaunamus rezultatus būtų didinamas Kultūros centro veiklos skaidrumas. 

VIII SKYRIUS
BAIGIAMOSIOS NUOSTATOS

27. Kultūros centras netoleruoja bet kokių korupcinio pobūdžio nusikalstamų veikų ar kitų teisės aktais uždraustų veikų, darbuotojų piktnaudžiavimo einamomis pareigomis, vidaus teisės aktais suteiktų įgaliojimų viršijimo, bet kokio savo šeimos narių, artimų asmenų, giminaičių bei kitų susijusių asmenų protegavimo, ar kitų darbuotojų veiksmų, kurie kenktų Kultūros centro reputacijai.
28. Kultūros centro darbuotojai privalo vengti aplinkybių ir situacijų, kuomet jų privatūs interesai gali sukelti darbuotojo ir Kultūros centro interesų konfliktą. Visi Kultūros centro darbuotojai galimus interesų konfliktus privalo deklaruoti teisės aktų nustatyta tvarka.
29. Politikos nuostatų įgyvendinimas detalizuojamas kituose Kultūros centro direktoriaus tvirtinamuose vidaus dokumentuose, skirtuose antikorupcinės aplinkos kūrimui, viešųjų ir privačių interesų derinimo užtikrinimo ir kontrolės vykdymui. 
30. Politiką rengia ir ne rečiau nei kartą per trejus metus peržiūri bei, jei reikalinga, atnaujina Kultūros centro paskirtas atsakingas darbuotojas.
31. Politikos nuostatos taikomos visiems RRKC darbuotojams.
[bookmark: _GoBack]32. Kultūros centras apie vykdomą korupcijos prevencijos veiklą viešai skelbia Kultūros centro svetainėje www.raseiniukulturoscentras.lt „Korupcijos prevencija“.
33. Visi esami ir naujai priimami darbuotojai privalo susipažinti su šia Politika ir laikytis joje įtvirtintų principų bei nuostatų. Su politika kviečiamos susipažinti ir Kultūros centro suinteresuotos šalys. 

___________________




